Title: กฎกระทรวงยกเว้นค่าธรรมเนียมการโอนทะเบียนรถจากการควบรวมกิจการของธนาคารพาณิชย์ตามแผนพัฒนาระบบสถาบันการเงิน ระยะที่ 3 พ.ศ. 2562

กฎกระทรวง
ยกเว้นค่าธรรมเนียมการโอนทะเบียนรถจากการควบรวมกิจการ
ของธนาคารพาณิชย์ตามแผนพัฒนาระบบสถาบันการเงิน
ระยะที่ ๓
พ.ศ. ๒๕๖๒[๑]

อาศัยอำนาจตามความในมาตรา
๗ วรรคหนึ่ง แห่งพระราชบัญญัติการขนส่งทางบก พ.ศ. ๒๕๒๒
รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑  ในกฎกระทรวงนี้
ธนาคารพาณิชย์ หมายความว่า ธนาคารพาณิชย์ตามกฎหมายว่าด้วยธุรกิจสถาบันการเงิน
แต่ไม่หมายความรวมถึงสาขาของธนาคารพาณิชย์ต่างประเทศที่ได้รับอนุญาตให้ประกอบธุรกิจธนาคารพาณิชย์

ข้อ ๒ 
ให้ยกเว้นค่าธรรมเนียมการโอนทะเบียนรถที่อยู่ในระหว่างการให้ลูกหนี้เช่าซื้อสำหรับธนาคารพาณิชย์ที่ควบรวมกิจการตามแผนพัฒนาระบบสถาบันการเงิน
ระยะที่ ๓  ทั้งนี้
ธนาคารพาณิชย์ดังกล่าวต้องได้รับความเห็นชอบให้ควบเข้ากันหรือโอนกิจการทั้งหมดหรือบางส่วนให้แก่กันจากธนาคารแห่งประเทศไทยตั้งแต่วันที่
๑๗ เมษายน พ.ศ. ๒๕๖๑ ถึงวันที่ ๓๑ ธันวาคม พ.ศ. ๒๕๖๒ โดยการดำเนินการควบรวมกิจการต้องแล้วเสร็จภายในวันที่
๓๑ ธันวาคม พ.ศ. ๒๕๖๔
และการโอนทะเบียนรถที่อยู่ในระหว่างการให้ลูกหนี้เช่าซื้อให้แล้วเสร็จภายในวันที่ ๓๑
ธันวาคม พ.ศ. ๒๕๖๕

ให้ไว้ ณ วันที่ ๙ กรกฎาคม พ.ศ. ๒๕๖๒
อาคม  เติมพิทยาไพสิฐ
รัฐมนตรีว่าการกระทรวงคมนาคม

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรยกเว้นค่าธรรมเนียมการโอนทะเบียนรถที่อยู่ในระหว่างการให้ลูกหนี้เช่าซื้อ
สำหรับธนาคารพาณิชย์ที่ควบเข้ากันหรือโอนกิจการทั้งหมดหรือบางส่วนให้แก่กัน
เพื่อเป็นการสนับสนุนการควบรวมกิจการของธนาคารพาณิชย์ไทยตามแผนพัฒนาระบบสถาบันการเงิน
ระยะที่ ๓ และโดยที่มาตรา ๗ วรรคหนึ่ง แห่งพระราชบัญญัติการขนส่งทางบก พ.ศ. ๒๕๒๒ บัญญัติให้รัฐมนตรีว่าการกระทรวงคมนาคมมีอำนาจออกกฎกระทรวงยกเว้นค่าธรรมเนียม  จึงจำเป็นต้องออกกฎกระทรวงนี้

พัชรภรณ์/จัดทำ
๑๘ กุมภาพันธ์ ๒๕๖๓

[๑]
ราชกิจจานุเบกษา เล่ม ๑๓๖/ตอนที่ ๘๕ ก/หน้า
๑๒/๑๕ กรกฎาคม ๒๕๖๒